RSG Nuusbrief | 6 Julie 2020
Ons het net geweet hierdie ou Covid-donkerwolk het êrens 'n blink skynseltjie. En toe kom dit inderwaarheid in die vorm van ons jongste luistersyfers. Ons kan nou bekend maak dat RSG se luistertal jaar op jaar tot 1.33 miljoen luisteraars gestyg het.
Vir alle stasies saam is daar 37.8 miljoen mense wat enige tyd van die week na radio luister in Suid-Afrika. Boonop luister 46% van hierdie luisteraars meer as 20 uur per week na radio. Altesame 73% luister op die tradisionele radio (RSG 81%), 35% op hul selfoon (RSG 14%) en 25% op hul voertuig se radio (RSG 32%).
Byna die helfte (48%) van RSG se luisteraars luister nét RSG, wat beteken hulle is baie lojale luisteraars, is lief vir hulle stasie, neem eienaarskap en daarom laat weet hulle baie gou vir my as hulle van iets hou of nie. Só sal dit dan ook wees met die enkele programverskuiwings wat Julie-maand in werking tree.
Intussen werk die meeste van ons by RSG in dié grendeltyd steeds van die huis af, buiten die wonderlike kollegas wat ingaan ateljee toe om jou stasie op lug te hou, sodat jy steeds kan luister.
Finansiële uitdagings eis sy tol by baie werkplekke en ook by die SABC. Herstrukturering en gepaardgaande afleggings lê ook vir RSG voor in die volgende paar maande.
Tye is onseker en vreemd. Ons almal ervaar dít. Maar kom ons probeer vorentoe kyk en die uitdagings trotseer en selfs redes vind vir humor, en om dankbaar te wees.
Dankbaarheid is nie 'n eenvoudige konsep nie, maar dit is gratis en dit maak jou gelukkig. Dis 'n gewoonte wat gekweek moet word, dis werk en om een of ander rede kom dit nie natuurlik nie. Onlangse navorsing wys dat mense wat dankbaar is gelukkiger en meer tevrede met hulle lewe is. Hulle is minder gespanne en depressief. Lizelle de Bruin daag luisteraars uit om elke dag net een ding neer te skryf om voor dankbaar te wees. Na 'n paar maande sal jy 'n boek vol redes tot dankbaarheid hê en op die manier kom jy gou agter hoe geseënd jy is! Lees meer
Nuwe reekse en programskuiwe
Vanaf Julie is daar 'n paar skuiwe, maar ook opwindende nuwe reekse om die tweede kwartaal van die jaar af te skop. Indien jy nog nie ingeskakel het daarvoor nie, vang op met die potgooie en skakel dan in om die res te volg. Hoewel boekvoorlesings nie op potgooi beskikbaar is nie, is dat daar 'n omnibus in deurnag. Lekker luister!
Katriena Willemse en haar geliefde "kombuisverhale" het al diep in RSG-luisteraars se harte gekruip. Die Katriena-stories is deur Lapa-uitgewers in een versamelbundel as Katriena, vertel! – Hartstories uit die kombuis gepubliseer. Dit is hierdie volledige keur wat die aktrise en stemkunstenaar June van Merch van Maandag 6 Julie elke weeksoggend om 09:10 sal voorlees.
Ons nuwe dokumentêre seisoen
Ons tweede dokumenêre seisoen skop op 9 Julie af en is weer vol verrassings en interessante luisterstof. In die eerste deel van die seisoen fokus ons op NP van Wyk Louw se werk en lewe. Dit is 50 jaar sedert sy dood in 1970.
Wat is die vereistes vir 'n boer om fonteinwater op sy plaas te bottel en te verkoop? Wat is die reg op inligting van die Reserwebank en ander regskwessies.
Ons geheue affekteer ons emosies, maar emosies affekteer ook ons geheue. Om beter te onthou, moet jy verstaan hoe jou brein werk.
Die Covid-inperkings lei wêrelwyd tot meer selfmoord, depressie, angs en aggressie. Dié uitwerking op die psige word totaal onderskat.
Die kies van die verkeerde bul vir 'n melkkudde, kan in die langtermyn 'n duur fout wees.
Hoe werk verskansingsfondse? Hoe gevaarlik of veilig is dié tipe belegging?
Waar kom virusse vandaan? Waarom help antibiotika nie teen virusse nie? Wat is æn Jerusalem-kriek? Die wetenskaplikes vertel meer in Hoe verklaar jy dit?
Hoe het die heelal ontstaan? En het al die bekende sterre soos Alderan, Sirius en Antares almal eksoplanete?